### Projekts

LATVIJAS REPUBLIKAS MINISTRU KABINETS

2011.gada . Noteikumi Nr.

Rīgā (prot. Nr. .§)

**Noteikumi par darbības programmas „Cilvēkresursi un nodarbinātība” papildinājuma 1.3.1.1.1.apakšaktivitātes „Atbalsts nodarbināto apmācībām komersantu konkurētspējas veicināšanai – atbalsts partnerībās organizētām apmācībām” projektu iesniegumu atlases trešo un turpmākajām kārtām**

Izdoti saskaņā ar

Eiropas Savienības struktūrfondu

un Kohēzijas fonda vadības likuma

18.panta 10.punktu

**I. Vispārīgie jautājumi**

1. Noteikumi nosaka:

1.1. kārtību, kādā īsteno darbības programmas „Cilvēkresursi un nodar­binātība” papildinājuma 1.3.prioritātes „Nodarbinātības veicināšana un veselība darbā” 1.3.1.pasākuma „Nodarbinātība” 1.3.1.1.aktivitātes „Darbaspējas vecuma iedzīvotāju konkurētspējas paaugstināšana darba tirgū, tai skaitā nodarbināto pārkvalifikācija un aktīvie nodarbinātības pasākumi” 1.3.1.1.1.apakšaktivitātes „Atbalsts nodarbināto apmācībām komersantu konkurētspējas veicināšanai – atbalsts partnerībās organizētām apmācībām” (turpmāk – aktivitāte) projektu iesniegumu atlases trešo un turpmākās kārtas;

1.2. Eiropas Sociālā fonda projektu (turpmāk – projekts) iesniegumu vērtēšanas kritērijus;

1.3. prasības Eiropas Sociālā fonda aktivitātes projekta iesniedzējam (turpmāk – projekta iesniedzējs);

1.4. atbildīgo iestādi un sadarbības iestādi, kompetences sadalījumu starp šīm iestādēm un sadarbības kārtību;

1.5. atbildīgās iestādes un sadarbības iestādes funkcionālās padotības formu.

2. Eiropas Sociālā fonda finansējumu (turpmāk – finansējums) šīs aktivitātes ietvaros sniedz saskaņā ar Komisijas 2008.gada 6.augusta Regulu (EK) Nr. [800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML), kas atzīst noteiktas atbalsta kategorijas par saderīgām ar kopējo tirgu, piemērojot Līguma 87. un 88.pantu (vispārējā grupu atbrīvojuma regula) (Eiropas Savienības Oficiālais Vēstnesis, 2008.gada 9.augusts, Nr. L 214) (turpmāk – Komisijas regula Nr. [800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML)).

3. Aktivitātes trešās kārtas mērķis ir celt mikro un mazo komersantu produktivitāti un darba efektivitāti, paaugstinot to darbinieku kvalifikāciju un prasmes informācijas un komunikācijas tehnoloģiju jomā, tādejādi nodrošinot komersanta konkurētspējas pieaugumu un veicinot tautsaimniecības attīstību.

4. Aktivitātes trešās un turpmāko kārtu mērķa grupa ir mikro un mazie komersanti.

5. Aktivitātes trešās kārtas ietvaros sasniedzamais uzraudzības rādītājs – līdz 2013.ga­dam ir apmācītas 5000 personas par informācijas un komunikācijas tehnoloģiju risinājumiem.

6. Aktivitātes trešās un turpmāko kārtu īstenošanas veids ir ierobežota projektu iesniegumu atlase.

7. Aktivitātes īstenošanu nodrošina atbildīgā iestāde un sadarbības iestāde. Atbildīgās iestādes funkcijas pilda Ekonomikas ministrija (turpmāk – atbildīgā iestāde). Sadarbības iestādes funkcijas pilda valsts aģentūra „Latvijas Investīciju un attīstības aģentūra” (turpmāk – sadarbības iestāde). Sadarbības iestāde ir atbildīgās iestādes funkcionālā pārraudzībā.

8. Atbildīgā iestāde:

8.1. nodrošina aktivitātes īstenošanu, uzraudzību un kontroli, tai skaitā piemēro n+2 un n+3 principu aktivitātes līmenī, īstenojot Padomes 2006.gada 11.jūlija Regulas (EK) Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML), ar ko paredz vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. [1260/1999](http://eur-lex.europa.eu/LexUriServ/LexUriServ.do?uri=OJ:L:1999:161:0001:001:LV:HTML) (turpmāk – Padomes regula Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML)), 93.panta 1. un 2.punktā minēto principu izpildi;

8.2. sniedz sabiedrībai informāciju un nodrošina publicitāti jautājumos, kas saistīti ar aktivitātes īstenošanu;

8.3. saskaņo ar projekta iesniedzēju kritērijus (turpmāk – komersantu atlases kritēriji), pēc kuriem atlasa komersantus atbalstāmo darbību saņemšanai;

9. Sadarbības iestāde:

9.1. nosūta ierobežotam projektu iesniedzēju lokam uzaicinājumu iesniegt projekta iesniegumu;

9.2. izveido projektu iesniegumu vērtēšanas komisiju un izstrādā komisijas darbības kārtību;

9.3. pirms uzsākta projektu iesniegumu pieņemšana, izstrādā un publicē sadarbības iestādes tīmekļa vietnē projektu iesniegumu vērtēšanas un vērtēšanas veidlapas aizpildīšanas metodiku un projekta īstenošanas līguma paraugu, tai skaitā starpposma un noslēguma pārskata veidlapu, tās aizpildīšanas kārtību un izdevumus apliecinošo dokumentu sarakstu;

9.4. veic projektu iesniegumu atlasi un nodrošina projektu iesniegumu vērtēšanu;

9.5. pieņem lēmumu par projekta iesnieguma apstiprināšanu, apstiprināšanu ar nosacījumu vai noraidīšanu un informē par to projekta iesniedzēju;

9.6. izvērtē un pieņem lēmumu par projekta grozījumiem atbilstoši līgumam par projekta īstenošanu un normatīvajiem aktiem par kārtību, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu;

9.7. sniedz projekta iesniedzējam informāciju par projekta iesnieguma sagatavošanu, projekta īstenošanu un līguma par projekta īstenošanu nosacījumu izpildi;

9.8. slēdz līgumu par projekta īstenošanu ar finansējuma saņēmēju;

9.9. nodrošina aktivitātes īstenošanu, uzraudzību un kontroli, tai skaitā piemēro n+2 un n+3 principu projektu līmenī, īstenojot Padomes regulas Nr. [1083/2006](http://eur-lex.europa.eu/LexUriServ/LexUriServ.do?uri=CONSLEG:2006R1083:20070101:LV:HTML) 93.panta 1. un 2.punktā minēto principu izpildi;

9.10. analizē problēmas aktivitātes un projektu īstenošanā, kā arī sniedz atbildīgajai iestādei priekšlikumus par aktivitātes un projektu īstenošanas uzlabošanu;

9.11. pārbauda un apstiprina finansējuma saņēmēja progresa pārskatu un maksājuma pieprasījumu un sagatavo izdevumu deklarāciju;

9.12. sniedz sabiedrībai informāciju un nodrošina publicitāti jautājumos, kas saistīti ar aktivitātes ietvaros iesniegtajiem projektu iesniegumiem;

9. 13. nodrošina datu par projektu iesniegumiem un projektiem uzkrāšanu Eiropas Savienības struktūrfondu un Kohēzijas fonda vadības informācijas sistēmā.

10. Aktivitātes trešajai kārtai pieejamais Eiropas Sociālā fonda finansējums (turpmāk – finansējums) ir 1 121 374 lati. Turpmākās projektu iesniegumu atlases kārtas tiks īstenotas par trešās kārtas atlikušo finansējumu.

11. Maksimālais attiecināmais Eiropas Sociālā fonda finansējuma apmērs ir 80% no projekta attiecināmo izmaksu kopsummas.

**II. Projekta iesniedzējam noteiktās prasības**

12. Aktivitātes trešās kārtas ietvaros projekta iesniedzējs ir biedrība, kura pārstāv saimnieciskās darbības veicējus informācijas un komunikācijas tehnoloģiju un telekomunikāciju nozarēs un kura papildus atbilst šādiem nosacījumiem:

12.1. tai ir izglītības iestādes statuss;

12.2. tās Latvijā reģistrēto biedru kopējais apgrozījums pēdējā noslēgtā pārskata gadā ir pārsniedzis 100 miljonus latu (tiek ņemts vērā arī to saimnieciskās darbības veicēju apgrozījums, kas nav projekta iesniedzēja biedri, bet ir biedri kādā no organizācijām, kas ir projekta iesniedzēja biedri);

12.3. tā ir reģistrēta Latvijas Republikas Uzņēmumu reģistra Biedrību un nodibinājumu reģistrā ne vēlāk kā trīs gadus pirms projekta iesnieguma iesniegšanas sadarbības iestādē.

13. Uz finansējumu nevar pretendēt, ja:

13.1. projekta iesniedzējs citu projektu īstenošanas laikā sadarbības iestādei un atbildīgajai iestādei sniedzis nepatiesu informāciju vai tīši maldinājis saistībā ar struktūrfondu līdzfinansēto projektu īstenošanu;

13.2. projekta iesniedzēja interesēs fiziska persona ir izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un projekta iesniedzējam saskaņā ar Krimināllikumu ir piemēroti piespiedu ietekmēšanas līdzekļi;

13.3. projekta iesniedzējs ir saņēmis vai paredz saņemt finansējumu par tām pašām attiecināmajām izmaksām citu aktivitāšu ietvaros no vietējiem, reģionālajiem, valsts vai Eiropas Savienības struktūrfondu līdzekļiem;

13.4. projekta iesniedzējs ir pārkāpis šo noteikumu vai citu normatīvo aktu nosacījumus Eiropas Savienības fondu jomā;

13.5. projekta iesniedzējs ar tiesas lēmumu ir pasludināts par maksātnespējīgu, vai atrodas sanācijas, tiesiskās aizsardzības procesā, tā saimnieciskā darbība ir izbeigta vai saskaņā ar komercreģistrā pieejamo informāciju tas atrodas likvidācijas procesā;

13.6. projekta iesniedzējam ir Valsts ieņēmumu dienesta administrēto nodokļu un citu valsts vai pašvaldību noteikto obligāto maksājumu parādi;

13.7. projekta iesniedzējs ir sodīts par Latvijas Administratīvo pārkāpumu kodeksa 189.2 panta trešajā daļā minētā administratīvā pārkāpuma vai tam ir piemēroti piespiedu ietekmēšanas līdzekļi par Krimināllikuma 280.panta otrajā daļā minētā noziedzīgā nodarījuma izdarīšanu

13.8. uz projekta iesniedzēju attiecas līdzekļu atgūšanas rīkojums, kas minēts Komisijas regulas Nr. 800/2008 1.panta 6.punka „a” apakšpunktā.

13.9. projekta iesniedzējam, saskaņā ar pēdējo divu noslēgto finanšu gadu finanšu pārskatos norādīto informāciju ir novērojamas grūtībās nonākuša saimnieciskās darbības veicēja pazīmes – zaudējumu pieaugums, apgrozījuma samazināšanās, naudas plūsmas samazināšanās, parādu pieaugums un procentu likmju celšanās – un ja projekta iesniedzēja sniegtā informācija norāda, ka saimnieciskās darbības rezultātā nespēj atgūties ar saviem resursiem vai ar līdzekļiem, ko tas iegūst no saviem biedriem vai īpašniekiem, vai no tirgus avotiem. Minēto nosacījumu nepiemēro saimnieciskās darbības veicējiem, kas reģistrēti mazāk nekā trīs gadus pirms projekta iesnieguma iesniegšanas dienas.

**III. Prasības komersantiem atbalsta saņemšanai**

14. Atbalstu var saņemt komersants, kas atbilst šādām prasībām:

14.1. komersants ir reģistrēts Latvijas Republikas Uzņēmumu reģistra komercreģistrā;

14.2. komersants pretendē uz atbalstu atbalstāmajā nozarē (neatbalstāmas ir darbības un nozares atbilstoši šo noteikumu 3.pielikumam);

14.3. komersants atbilst sīko (mikro) vai mazo komersantu definīcijai saskaņā ar Komisijas Regulas Nr.[800/2008](http://pro.nais.lv/naiser/esdoc.cfm?esid=32008R0800) 1.pielikumu;

14.4. komersants ar tiesas lēmumu nav atzīts par maksātnespējīgu, tai skaitā neatrodas sanācijas procesā vai tiesiskās aizsardzības procesā, tā saimnieciskā darbība nav izbeigta vai saskaņā ar komercreģistrā pieejamo informāciju tas neatrodas likvidācijas procesā;

14.5. komersants neatbilst grūtībās nonākuša komersanta statusam. Grūtībās nonācis komersants ir komersants, kas atbilst Komisijas regulas Nr. [800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML) 1.panta 7.punktā noteiktajai grūtībās nonākuša komersanta definīcijai;

14.6. komersantam nav Valsts ieņēmumu dienesta administrēto nodokļu un citu valsts vai pašvaldību noteikto obligāto maksājumu parādu;

14.7. komersants finansējuma saņēmējam nav sniedzis nepatiesu informāciju vai tīši maldinājis saistībā ar Eiropas Savienības struktūrfondu līdzfinansēto projektu īstenošanu;

14.8. komersanta interesēs fiziska persona nav izdarījusi noziedzīgu nodarījumu, kas skāris Latvijas Republikas vai Eiropas Savienības finanšu intereses, un projekta iesniedzējam saskaņā ar Krimināllikumu nav piemēroti piespiedu ietekmēšanas līdzekļi;

14.9. komersants nav saņēmis vai neparedz saņemt finansējumu par tiem pašiem apmācību kursiem citu aktivitāšu ietvaros no vietējiem, reģionālajiem, valsts vai Eiropas Savienības līdzekļiem;

14.10. uz komersantu neattiecas līdzekļu atgūšanas rīkojums, kas minēts Komisijas regulas Nr. 800/2008 1.panta 6.punka „a” apakšpunktā.

**IV. Atbalstāmās un neatbalstāmās darbības**

15. Aktivitātes trešās un turpmāko kārtu ietvaros atbalsta šādas darbības:

15.1. apmācības mikro un maziem komersantiem informācijas un komunikācijas tehnoloģiju jomā (tai skaitā elektroniskās apmācības veidā);

15.2. projekta administrēšanu;

15.3. publicitātes pasākumus.

16. Projekta iesniedzējs izstrādā komersantu atlases kritērijus, pēc kuriem nosaka komersantus šo noteikumu 15.1.apakšpunktā minēto atbalstāmo darbību saņemšanai atbilstoši šo noteikumu 4.punktā minētajām mērķa grupām.

17. Projekta iesniedzējs pirms projekta iesnieguma iesniegšanas sadarbības iestādē saskaņo šo noteikumu 16.punktā minētos komersantu atlases kritērijus ar atbildīgo iestādi. Sadarbības iestāde, nosūtot uzaicinājumu projekta iesniedzējam iesniegt projekta iesniegumu ierobežotai projekta iesniegumu atlasei, vienlaikus norāda, ka termiņš komersanta atlases kritēriju iesniegšanai atbildīgajai iestādei ir piecas darbdienas no minētā uzaicinājuma saņemšanas.

18. Atbildīgā iestāde sniedz atzinumu par komersantu atlases kritērijiem piecu darbdienu laikā.

19. Projekta iesniedzējs iesniedz projekta iesniegumu pēc atbildīgās iestādes pozitīva atzinuma saņemšanas par komersantu atlases kritēriju atbilstību.

20. Finansējuma saņēmējs šo noteikumu 15.1.apakšpunktā minēto atbalstāmo darbību īstenošanas nodrošināšanai var pie­saistīt ārējo pakalpojumu sniedzējus, kam ir jāatbilst šādām prasībām:

20.1. apmācību sniedzējs ir juridiska vai fiziska persona. Apmācību sniedzēja (pasniedzēja) kvalifikācija atbilst šādām prasībām:

20.1.1. pasniedzējam ir vismaz triju gadu darba pieredze jomā, kurā tiks apmācīti nodarbinātie, vai vismaz triju gadu pieredze apmācību sniegšanā jomā, kurā tiks apmācīti nodarbinātie;

20.1.2. pasniedzēja izglītība apmācību nozarē nav zemāka par kvalifikāciju, ko iegūs nodarbinātie, apgūstot apmācību programmu. Pasniedzējam ir jābūt ar augstāko izglītību.

21. Ārējo pakalpojumu sniedzējus izvēlas, veicot iepirkumu. Ja finansējuma saņēmējs veic iepirkumu šo noteikumu 15.1.apakšpunktā minēto atbalstāmo darbību īstenošanai, ārējo pakalpojumu sniedzējs komersantus atbalstāmo darbību saņemšanai izvēlas, ievērojot finansējuma saņēmēja izstrādātos kritērijus.

22. Finansējuma saņēmējs, piesaistot ārējo pakalpojumu, sniedzēju ir atbildīgs par apmācību nodrošināšanu komersantiem (kas ir atlasīti atbilstoši komersantu atlases kritērijiem) pilnā apmērā, pie pasniedzējiem ar darba pieredzi un kvalifikāciju atbilstoši šo noteikumu 20.punktā noteiktajām prasībām.

23. Finansējumu piešķir komersantu vispārējām apmācībām. Vispārējās apmācības ir mācības, kas atbilst Komisijas Regulas Nr.800/2008 38.pantā noteiktajai definīcijai.

24. Komersanti, kas kā partneri saskaņā ar Ministru kabineta 2010.gada 30.marta noteikumiem Nr.328 „Noteikumi par darbības programmas „Cilvēkresursi un nodarbinātība” papildinājuma 1.3.1.1.1.apakšaktivitātes „Atbalsts nodarbināto apmācībām komersantu konkurētspējas veicināšanai – atbalsts partnerībās organizētām apmācībām” projektu iesniegumu atlases otro kārtu” ir piedalījušies aktivitātes otrajā kārtā, aktivitātes trešās kārtas ietvaros nedrīkst saņemt atbalstu par tādiem pašiem apmācību kursiem un pie tiem pašiem apmācību sniedzējiem kā aktivitātes otrajā kārtā saskaņā ar šiem noteikumiem.

**V. Attiecināmās un neattiecināmās izmaksas**

25. Aktivitātes ietvaros attiecināmas ir šādas izmaksu pozīcijas:

25.1. apmācību kursu izmaksas. Apmācību kursu izmaksas var veidot šādas izmaksu apakšpozīcijas:

25.1.1. kopējā pasniedzēju darba samaksa par darba stundām, ko pasniedzējs ir pavadījis klātienē nodrošinot apmācības, kas nepārsniedz apmācību kursu ilgumu (tai skaitā darba devēja valsts sociālās apdrošināšanas obligātās iemaksas);

25.1.2. izmaksas par materiāliem un pakalpojumiem, kas tieši saistīti ar apmācību kursiem:

25.1.2.1. apmācībām izmantojamo mācību materiālu izmaksas par drukātiem, elektroniskiem vai audiovizuāli sagatavotiem materiāliem, kuri pēc apmācību beigām paliek projektā apmācīto nodarbināto īpašumā (atbilstoši apmācīto nodarbināto skaitam, kā arī viena papildu eksemplāra izmaksas saskaņā ar šo noteikumu 38.punktu);

25.1.2.2. izmaksas, kas saistītas ar tiesību iegūšanu elektroniskās apmācību platformas izmantošanai, kas kopā nepārsniedz 15% no projekta tiešajām attiecināmajām izmaksām;

25.1.2.3. apmācībām izmantojamo telpu nomas un iekārtu nomas izmaksas par mācību laiku;

25.1.2.4. izmaksas, kas saistītas ar nodarbināto apmācību vajadzību noteikšanu un zināšanu līmeņa testēšanu, nepārsniedzot 10% no projekta kopējām attiecināmajām izmaksām;

25.1.2.5. sertifikācijas un eksaminācijas izmaksas;

25.2. pasniedzēju komandējumu un darba braucienu izmaksas (dienas nauda, izdevumi par viesnīcu (naktsmītni), ceļa (transporta) izdevumi), kas nepārsniedz  normas, kas noteiktas normatīvajos aktos par kārtību, kādā atlīdzināmi ar komandējumiem un darbinieku darba braucieniem saistītie izdevumi.

25.3. neparedzētie izdevumi, kurus var izmantot šo noteikumu 25.1.apakšpunktā minētajām izmaksām, nepārsniedzot piecus procentus no projekta attiecināmajām tiešajām izmaksām. Neparedzētos izdevumus finansējuma saņēmējs var izmantot, ja tos iepriekš saskaņo ar sadarbības iestādi, pamatojoties uz līguma par projekta īstenošanu nosacījumiem;

25.4. projekta attiecināmo izmaksu pievienotās vērtības nodoklis, ja projekta iesniedzējs to nevar atgūt atbilstoši normatīvajiem aktiem nodokļu politikas jomā.

25.5.izmaksas, kas atbilstoši normatīvajiem aktiem par Eiropas Savienības fondu publicitātes un vizuālās identitātes prasību nodrošināšanu ir saistītas ar informācijas un publicitātes pasākumiem par projekta  īstenošanu (tai skaitā, plakāti, informatīvie semināri, bukleti,mājas lapa internetā, informatīvās relīzes medijiem), kas kopā nepārsniedz 2.5 procentus no projekta tiešajām attiecināmajām izmaksām;

25.6. projekta netiešās faktiskās izmaksas - projekta administratīvās izmaksas (netiešās izmaksas – projekta vadības darba samaksa, darba vietas aprīkojuma izmaksas (pieļaujama tikai aprīkojuma noma), transporta izmaksas (izmaksas par degvielu, par transportlīdzekļa nomu, par transporta pakalpojumu pirkšanu, par sabiedriskā transporta izmantošanu), telpu īres un nomas izmaksas, telpu apsaimniekošanas izmaksas (apkure, elektrība, apsaimniekošanas pakalpojumi, ūdensapgāde), kancelejas preču izmaksas, interneta un telekomunikāciju izmaksas, komandējumu vai darba braucienu izmaksas, audita veikšanas), nepārsniedzot piecus procentus no projekta tiešajām attiecināmajām izmaksām.

26. Izmaksas ir attiecināmas, ja tās:

26.1. ir veiktas un uzskaitītas finansējuma saņēmēja grāmatvedības uz­skaitē, identificējamas, nodalītas no pārējām izmaksām, pārbaudāmas un ap­lie­cinātas ar attiecīgu attaisnojuma dokumentu oriģināliem. Izdevumu attaisnojuma dokumenti atbilst attiecīgo normatīvo aktu prasībām;

26.2. ir nepieciešamas projekta īstenošanai, paredzētas apstiprinātajā projekta iesniegumā un tiks veiktas, ievērojot finanšu vadības, ekonomiskuma, produktivitātes un efektivitātes principus;

26.3. projektu izmaksu tāmē ir aprēķinātas aritmētiski pareizi un ievērojot aktivitātē noteiktos attiecināmo izmaksu ierobežojumus;

26.4. atbilst aktivitātē noteiktajam veidam un apjomam;

27. Nav attiecināmas šādas izmaksas:

27.1. izmaksas, kuras nav minētas šo noteikumu 25.punktā;

27.2. izmaksas, kuras radušās pirms projekta iesnieguma iesniegšanas sadarbības iestādei, pēc līguma par projekta īstenošanu termiņa beigām;

27.3. izmaksas, par kurām nav iesniegti finanšu līdzekļu izlietojumu apliecinoši dokumenti;

27.4. izmaksas, kuras nav tieši saistītas ar projekta ietvaros veiktajām darbībām, nav samērīgas un pamatotas;

27.5. izmaksas, kas pārsniedz šo 25.1.2.2., 25.1.2.4., 25.3., 25.5. un 25.6.apakšpunktos minētos izmaksu ierobežojumus;

27.6. izmaksas par apmācībām augstākās izglītības programmās.

28. Šo noteikumu 25.6..apakšpunktā minētais projekta vadības personāls tiek nodarbināts uz uzņēmuma vai pakalpojuma līguma pamata, atlīdzībā iekļaujot arī darba devēja valsts sociālās apdrošināšanas obligātās iemaksas, ja to nosaka normatīvie akti nodokļu jomā. Uzņēmuma vai pakalpojuma līgumā nenorāda stundas tarifa likmi, bet norāda sasniedzamo rezultātu.

29. Projekta tiešās attiecināmās izmaksas ir izmaksas, kas ir norādītas šo noteikumu 25.1., 25.2., 25.3., 25.4. un 25.5.apakšpunktos.

**VI. Projektu iesniegumu atlases izsludināšana un projektu iesniegumu iesniegšana**

30. Sadarbības iestāde 30 dienu laikā pēc šo noteikumu spēkā stāšanās nosūta uzaicinājumu projekta iesniedzējiem, kas atbilst šo noteikumu 12.punktā noteiktajām prasībām, iesniegt projekta iesniegumu ierobežotai projektu iesniegumu atlasei.

31. Lai pieteiktos finansējuma saņemšanai, projekta iesniedzējs sadarbības iestādē iesniedz projekta iesniegumu:

31.1. aizpildītu projekta iesnieguma veidlapu (1.pielikums);

31.2. papildus iesniedzamos dokumentus:

31.2.1. iepirkuma procedūru apliecinošos dokumentus;

31.2.2. apmācību plānu tajā norādot paredzētās apmācību programmas, plānoto apmācību norises laiku, vietu (pilsēta vai plānošanas reģions), ilgumu, mērķauditoriju, apmācībās iesaistīto komersantu un personu skaitu un apmācību nepieciešamību un pielietojumu;

31.2.3. izstrādātus kritērijus atbalsta piešķiršanai mikro un maziem komersantiem;

31.2.4. citus dokumentus, kurus projekta iesniedzējs uzskata par nepieciešamu iesniegt, lai pamatotu projekta iesnieguma atbilstību šo noteikumu 2.pielikumā minētajiem projektu iesniegumu vērtēšanas kritērijiem.

32. Projekta iesniegumu var iesniegt papīra formā vai elektroniska dokumenta formā. Projekta iesniegumu papīra formā var iesniegt personīgi sadarbības iestādē vai nosūtīt pa pastu ierakstītā vēstulē. Projekta iesniegumu elektroniska dokumenta formā var iesniegt personīgi sadarbības iestādē, nosūtīt pa pastu vai nosūtīt uz sadarbības iestādes elektroniskā pasta adresi, kas norādīta projekta iesnieguma iesniegšanas uzaicinājumā.

33. Ja projekta iesniegumu iesniedz papīra formā, to iesniedz vienā eksemplārā caurauklotu, ar secīgi sanumurētām lapām, uz pēdējās lapas otrā pusē diegu gali ir pielīmēti, uz uzlīmes ir norāde par dokumentā sanumurēto un cauraukloto lapu skaitu, apliecinājums par dokumentu kopiju pareizību, projekta iesniedzēja nosaukums, projekta iesnieguma sagatavošanas datums, dokumenta autora nosaukums, dokumenta izstrādāšanas vieta un projekta iesniedzēja amatpersonas paraksts.

34. Ja projekta iesniegumu iesniedz papīra formā, projekta iesniedzējs ne vēlāk kā triju darbdienu laikā pēc projekta iesnieguma iesniegšanas sadarbības iestādē iesniedz elektroniski vai nosūta uz elektroniskā pasta adresi, kas norādīta paziņojumā par projekta iesnieguma iesniegšanu, aizpildītu projekta iesnieguma veidlapu *DOC, XLS , JPG* vai *PDF* datņu formātā.

35. Ja projekta iesniegumu iesniedz elektroniska dokumenta formā, tas atbilst šādām prasībām:

35.1. projekta iesniegums ir izstrādāts un noformēts atbilstoši elektronisko dokumentu apriti regulējošajiem normatīvajiem aktiem;

35.2. projekta iesniegums ir izstrādāts *DOC, XLS , JPG* vai *PDF* datņu formātā;

35.3. projekta iesniegums ir parakstīts ar drošu elektronisku parakstu un apliecināts ar laika zīmogu pirms projektu iesniegumu iesniegšanas termiņa beigām.

36. Ja projekta iesniegumu iesniedz, nosūtot pa pastu, un rodas domstarpības par projekta iesnieguma iesniegšanas laiku, projekta iesniedzējam jāpierāda, ka projekta iesniegums nodots pastā pirms projektu iesniegumu iesniegšanas termiņa beigām.

37. Ja projekta iesniegumu iesniedz elektroniska dokumenta veidā un rodas domstarpības par projekta iesnieguma iesniegšanas laiku, projekta iesniedzējam jāpierāda, ka projekta iesniegums ir nosūtīts līdz projektu iesniegumu iesniegšanas termiņa beigām.

38. Projekta iesniedzēja pienākums ir sagatavot un glabāt projekta iesnieguma atvasinājumu un ar projekta īstenošanu saistīto dokumentu oriģinālus vai normatīvajos aktos par dokumentu izstrādāšanu un noformēšanu noteiktajā kārtībā apliecinātas to kopijas līdz projektu iesniegumu vērtēšanas beigām, bet, ja projektu apstiprina, – līdz 2021.gada 31.decembrim. Projekta iesniedzējam ir pienākums sniegt Eiropas Komisijas un Eiropas Savienības fondu vadībā iesaistīto institūciju pārstāvjiem pieeju šiem dokumentiem vai normatīvajos aktos par dokumentu izstrādāšanu un noformēšanu noteiktajā kārtībā apliecinātām to kopijām.

39. Sadarbības iestāde vienas darbdienas laikā pēc projekta iesnieguma saņemšanas rakstiski paziņo projekta iesniedzējam projekta iesnieguma reģistrācijas numuru.

**VII. Projektu iesniegumu vērtēšana un lēmumu pieņemšana**

40. Iesniegto projektu iesniegumu vērtēšanu nodrošina sadarbības iestādes izveidota projektu iesniegumu vērtēšanas komisija (turpmāk – komisija).:

40.1. komisijas sastāvā ietilpst valsts aģentūras „Latvijas Investīciju un attīstības aģentūra” un Ekonomikas ministrijas izvirzītie pārstāvji;

40.2. komisijas sēdēs novērotāja statusā bez balsstiesībām var piedalīties vadošās iestādes, atbildīgās un sadarbības iestādes pārstāvji;

40.3. komisijai ir tiesības pieaicināt ekspertus ar padomdevēja tiesībām.

41. Komisijas darbību nosaka sadarbības iestādes izstrādāta un apstiprināta kārtība.

42. Projekta iesniegumus vērtē atbilstoši šo noteikumu 2.pielikumā minētajiem kvalitātes, atbilstības un administratīvajiem kritērijiem, izmantojot projektu iesniegumu atlases un vērtēšanas kārtību un projektu iesniegumu vērtēšanas veidlapas, kas noteiktas normatīvajā aktā par kārtību, kādā nosaka Eiropas Savienības struktūrfondu un Kohēzijas fonda vadības un kontroles sistēmas izveidošanas prasības.

43. Projekta iesnieguma atbilstību administratīvajiem un atbilstības kritērijiem vērtē ar „jā” vai „nē” („jā” – atbilst, „nē” – neatbilst). Projekta iesnieguma atbilstību kvalitātes kritērijiem vērtē piešķirot noteiktu punktu skaitu.

44. Ja projekta iesniegumā nav informācijas, lai izvērtētu projekta iesnieguma atbilstību vienam vai vairākiem vērtēšanas kritērijiem, vai ja minētā informācija nav salasāma, uzskata, ka projekta iesniegums neatbilst attiecīgajam kritērijam vai attiecīgajā kritērijā tiek piešķirts zemākais vērtējums.

45. Projekta iesnieguma vērtēšanas kārtība :

45.1. sākot vērtēšanu, vispirms vērtē projekta iesnieguma atbilstību šo noteikumu 2.pielikuma 3.1., 3.11., 3.12., 3.13., 3.23., 3.24., 4.1. un 4.2.apakšpunktā minētajiem kritērijiem. Ja projekta iesniegums neatbilst kādam no minētajiem kritērijiem, tā vērtēšanu neturpina;

45.2. ja projekta iesniegums atbilst šo noteikumu 2.pielikuma 3.1., 3.11., 3.12., 3.13., 3.23., 3.24., 4.1. un 4.2.apakšpunktā minētajiem kritērijiem, vērtēšanu turpina pēc šo noteikumu 2.pielikumā minētajiem kvalitātes kritērijiem (1.1., 1.2., 2.1., 2.2., 2.3. un 2.4.apakšpunkts);

45.3. ja projekta iesniegums ir saņēmis katrā kvalitātes kritērijā minimālo punktu skaitu atbilstoši šo noteikumu 2.pielikumā norādītajam punktu skaitam, projekta iesniegumu vērtē atbilstoši pārējiem šo noteikumu 2.pielikumā minētajiem atbilstības un administratīvajiem vērtēšanas kritērijiem (3.2., 3.3., 3.4., 3.5., 3.6., 3.7., 3.8., 3.9., 3.10., 3.14., 3.15., 3.16., 3.17., 3.18., 3.19., 3.20., 3.21., 3.22., 4.3., 4.4., 4.5., 4.6., 4.7., 4.8. un 4.9. apakšpunkts).

46. Sadarbības iestādes vadītājs, pamatojoties uz komisijas vērtējumu, pieņem lēmumu par projekta iesnieguma apstiprināšanu, ja ir izpildīti šādi nosacījumi:

46.1. projekta iesniegums atbilst visiem atbilstības un administratīvajiem kritērijiem;

46.2. projekta iesniegums ir saņēmis katrā kvalitātes kritērijā minimālo punktu skaitu atbilstoši šo noteikumu 2.pielikumā norādītajam punktu skaitam.

47. Sadarbības iestādes vadītājs, pamatojoties uz komisijas vērtējumu, pieņem lēmumu par projekta iesnieguma noraidīšanu, ja:

47.1. projekta iesniegums neatbilst vienam vai vairākiem šo noteikumu 2.pielikuma 3.1., 3.11., 3.12., 3.13., 3.23., 3.24., 4.1. un 4.2.apakšpunktā minētajiem kritērijiem;

47.2. projekta iesniegums nav saņēmis vienā vai vairākos kvalitātes kritērijos minimālo punktu skaitu atbilstoši šo noteikumu 2.pielikumā norādītajam punktu skaitam.

48. Lēmums par projekta iesnieguma apstiprināšanu var ietvert nosacījumus, kas jāizpilda, lai projekta iesniedzējs varētu noslēgt līgumu par projekta īstenošanu.

49. Lēmumā par projekta iesnieguma apstiprināšanu ar nosacījumu sadarbības iestāde norāda, kāda papildu vai precizējoša informācija ir nepieciešama, lai projekta iesniegums atbilstu šo noteikumu 2.pielikumā minētajiem atbilstības un administratīvajiem kritērijiem (3.2., 3.3., 3.4., 3.5., 3.6., 3.7., 3.8., 3.9., 3.10., 3.14., 3.15., 3.16., 3.17., 3.18., 3.19., 3.20., 3.21., 3.22., 4.3., 4.4., 4.5., 4.6., 4.7., 4.8. un 4.9. apakšpunkts, un termiņu, kādā informācija ir jāiesniedz.

50. Sadarbības iestādes lēmumā ietverto nosacījumu izpildes termiņš nevar būt īsāks par 10 dienām un garāks par 30 dienām no dienas, kad parakstīts lēmums par projekta iesnieguma apstiprināšanu ar nosacījumu. Nosacījumu izpildes termiņš nav pagarināms.

51. Informāciju par lēmuma par projekta iesnieguma apstiprināšanu ar nosacījumu izpildi projekta iesniedzējs iesniedz sadarbības iestādē izvērtēšanai.

52. Sadarbības iestāde 30 dienu laikā pēc informācijas saņemšanas izvērtē projekta iesniedzēja iesniegto informāciju un sagatavo atzinumu par tās atbilstību lēmumā par projekta iesnieguma apstiprināšanu ar nosacījumu ietvertajiem nosacījumiem.

53. Ja projekta iesniedzējs nenodrošina lēmumā ietverto nosacījumu izpildi lēmumā noteiktajā apjomā un termiņā, projekta iesniegums uzskatāms par noraidītu. Atzinumu par lēmumā ietverto nosacījumu izpildi vai neizpildi sadarbības iestāde divu darbdienu laikā pēc atzinuma parakstīšanas nosūta projekta iesniedzējam.

54. Sadarbības iestāde lēmumu par projekta iesnieguma apstiprināšanu vai noraidīšanu projekta iesniedzējam nosūta pa pastu divu darbdienu laikā no lēmuma pieņemšanas dienas.

55. Ja projekta iesniedzējs projekta iesniegumu neiesniedz noteiktajā termiņā, sadarbības iestāde 30 dienu laikā pēc projekta iesnieguma iesniegšanas beigu termiņa rakstiski nosūta projekta iesniedzējam atkārtotu uzaicinājumu iesniegt projekta iesniegumu. Ja projekta iesniegumu noraida, sadarbības iestāde 30 dienu laikā pēc tam, kad pieņemts lēmums par projekta iesnieguma noraidīšanu, rakstiski nosūta projekta iesniedzējam atkārtotu uzaicinājumu iesniegt projekta iesniegumu.

**VIII. Projekta īstenošanas un finansējuma saņemšanas nosacījumi**

56. Projekta maksimālais īstenošanas ilgums ir līdz 2015.gada 1.jūlijam.

57. Atbilstoši Komisijas regulas Nr. [800/2008](http://eur-lex.europa.eu/LexUriServ/LexUriServ.do?uri=OJ:L:2008:214:0003:01:LV:HTML) 8.panta 2.punktā noteiktajam projekta iesniedzējs var uzsākt atbalstāmās darbības pēc projekta iesnieguma iesniegšanas. Ar projekta atbalstāmo darbību uzsākšanu tiek saprasta līguma noslēgšana ar apmācību sniedzēju par apmācību sniegšanu mikro un maziem komersantiem vai līguma noslēgšana ar komersantu par apmācību saņemšanu (atkarībā no tā, kurš notikums iestājas pirmais).

58. Sadarbības iestāde apmācību kursu izmaksu ekonomisko pamatotību un atbilstību tirgus cenām vērtē, pirms projekta iesniedzējs ir uzsācis iepirkuma procedūru. Projekta iesniedzējs pirms iepirkuma procedūras uzsākšanas iesniedz sadarbības iestādē iepirkuma tehnisko specifikāciju par attiecīgajiem apmācību kursiem. Sadarbības iestāde 15 darbdienu laikā pēc minēto dokumentu saņemšanas izvērtē tehnisko specifikāciju un informē projekta iesniedzēju par plānoto izmaksu atbilstību vai neatbilstību tirgus cenām. Ja apmācību kursu plānotās izmaksas nepārsniedz tirgus cenas, projekta iesniedzējs var uzsākt iepirkuma procedūru.

59. Iepirkumu, kas nepieciešams projekta īstenošanai, finansējuma saņēmējs veic saskaņā ar normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem. Finansējuma saņēmējs pirms līguma slēgšanas ar iepirkuma procedūrā noteikto uzvarētāju saskaņo ar sadarbības iestādi iepirkuma procedūras atbilstību normatīvajiem aktiem par iepirkuma procedūru un tās piemērošanas kārtību pasūtītāja finansētiem projektiem. Sadarbības iestāde iesniegto iepirkuma dokumentāciju izvērtē 15 darbdienu laikā pēc minēto dokumentu saņemšanas.

60. Finansējuma saņēmējs pirmo iepirkuma konkursu izsludina ne vēlāk kā triju mēnešu laikā no projekta iesnieguma apstiprināšanas dienas. Ja konkurss netiek izsludināts iepriekš minētajā termiņā, sadarbības iestāde var lemt par līguma par projekta īstenošanu izbeigšanu.

61. Finansējuma saņēmējs nodrošina projekta īstenošanas finanšu plūsmas skaidru nodalīšanu no citas finansējuma saņēmēja darbības finanšu plūsmām projekta īstenošanas laikā un piecus gadus pēc tam, kad pabeigta projekta īstenošana.

62. Finansējuma saņēmējs nodrošina aktuālās informācijas ievietošanu par projekta īstenošanu finansējuma saņēmēja mājaslapā internetā ne retāk kā reizi trijos mēnešos.

63. Līgumā par projekta īstenošanu paredzētajā kārtībā un laikā finansējuma saņēmējs iesniedz sadarbības iestādē starpposma pārskatu: noslēdzoties kārtējam kalendāra ceturksnim, – ceturkšņa pārskatu.

64. Sadarbības iestādei ir tiesības starpposma un noslēguma maksājuma pieprasījuma vērtēšanas laikā, kā arī pēc maksājuma veikšanas pieprasīt no finansējuma saņēmēja papildu informāciju, kas saistīta ar starpposma un noslēguma pārskata vērtēšanu.

65. Šo noteikumu 25.1.2.2.,25.1.2.4., 25.3., 25.5. un 25. 6.apakšpunktos minēto izmaksu ierobežojuma kontroli sadarbības iestāde veic apstiprinot noslēguma maksājuma pieprasījumu.

66. Sadarbības iestāde proporcionāli samazina finansējumu un veic finanšu korekciju:

66.1. ja faktiskais finanšu līdzekļu izlietojums ir mazāks, nekā paredzēts projekta iesniegumā;

66.2. ja nav īstenota kāda no līgumā par projekta īstenošanu paredzētajām darbībām, bet tiek sasniegts projekta mērķis;

66.3. ja nav pieejami finanšu līdzekļu izlietojumu apliecinošie dokumenti;

66.4. ja līdzekļu izlietojums nav samērīgs un pamatots;

66.5. ja finansējuma saņēmējs projekta īstenošanas laikā sadarbības iestādei un atbildīgajai iestādei sniedzis nepatiesu informāciju vai tīši maldinājis saistībā ar projekta īstenošanu

66.6. ja finansējuma saņēmēja piesaistītie ārējo pakalpojumu sniedzēji nenodrošina šo noteikumu 22.punkta noteikto prasību ievērošanu.

67. Sadarbības iestādei ir tiesības starp­posmu un noslēguma pārskata vērtēšanas laikā pieaicināt ekspertu, lai pārbaudītu, vai projekta izmaksu tāmē norādītās attiecināmās izmaksas nav nepamatoti augstas.

68. Projekta īstenošanas laikā finansējuma saņēmējs var saņemt avansa maksājumu, kas nepārsniedz 15 % no publiskā finansējuma apmēra, un kam nav nepieciešama kredītiestādes garantija par avansa atdošanu.

Ministru prezidents V.Dombrovskis

Ekonomikas ministrs A.Kampars

Iesniedzējs:

Ekonomikas ministrs A.Kampars

Vīza: Valsts sekretārs J.Pūce

2011.10.06. 15:33

Māris Krūmiņš

67013082, Maris.Krumins@em.gov.lv